
    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 176
                                                               din 28 iulie 2022
privind intabularea dreptului de proprietate privată a Municipiului Sighișoara 

asupra unui imobil – teren și aprobarea închirierii directe a unor terenuri

Consiliul Local al Municipiului Sighişoara, întrunit în ședință ordinară,
              

Luând act de proiectul de hotărâre, înregistrat cu nr. 22.061/06.07.2022 şi la Consiliul Local Sighișoara cu nr. 23.679/19.07.2022, de referatul de aprobare, înregistrat cu nr. 22.064/06.07.2022, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere cererea înregistrată la Municipiul Sighișoara cu nr. 22.111/06.07.2022, prin care doamna Șerban Adina - Tania solicită închirierea unei suprafețe de 4,50 mp. din terenul situat în Sighișoara, str. Târnavei, nr. 13, în vederea amenajării unei scări și cale de acces pentru apartamentul 4, proprietate personală situat în Sighișoara, str. Târnavei, nr. 13, bl. (3B), potrivit extrasului C.F. nr. 50162-C1-U4 ;

Având în vedere că suprafața solicitată spre închiriere face parte din terenul aferent unui bloc de locuințe, înscris în C.F. nr. 50162 (nr. C.F. vechi: 9370), sub nr. top. 1981/1/2/2/1, având suprafața totală de 366 mp. și proprietar Statul Român;

Având în vedere faptul că în inventarul Municipiului Sighișoara, terenul intravilan situat în Sighișoara, str. Târnavei, nr. 13, este înregistrat sub nr. de inventar 51.311 ca aparținând domeniului privat;
Având în vedere cererea înregistrată la Municipiul Sighișoara cu nr. 20.318/21.06.2022, prin care domnul Buja Ștefan Nicolae solicită închirierea terenului aferent construcției – casă de locuit, situată în Sighișoara, str. Izvorului, nr. 54, înscrisă în C.F. nr. 53362 Sighișoara, poz. A1.1, sub nr. top. 145/2.b-C1;

Având în vedere că potrivit extrasului C.F. nr. 53362 Sighișoara (nr. C.F. vechi: 421 Sighișoara), terenul proprietatea Municipiului Sighișoara, pe care este edificată casa de locuit antemenționată, este înscris sub nr. top. 1045/1/b, 145/2/b, având suprafața de 205 mp.;

Având în vedere că în inventarul Municipiului Sighișoara, terenul intravilan situat în Sighișoara, str. Izvorului, nr. 54, este înregistrat sub nr. de inventar 51.223 ca aparținând domeniului privat al Municipiului Sighișoara;

Având în vedere că, în exercitarea atribuțiilor conferite prin art. 129 alin. (2), lit. „c” din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Având în vedere că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ-teritorială se află și intră în domeniul lor privat;

Având în vedere faptul că, Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018 privind întabularea dreptului de proprietate privată și publică a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;

Ținând cont de soluțiile pronunțate în dosarul cu nr. 44/102/2019, având ca părți, Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal, în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: ”Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”,….. ….. ”Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT.” ….”În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare ” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în vigoare a acestui act normativ. Intervenţia legiuitorului prin art. 36 alineat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare” a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii în natură.”… ”Curtea reţine că, din cuprinsul cărților funciare depuse la dosar rezultă că terenurile, la data intrării în vigoare a Legii 18/1991, erau înscrise în proprietatea Statului Român iar administrarea în fapt a acestora de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;

Ținând cont și de soluțiile pronunțate în dosarul cu nr. 2020/102/2019, având ca părți Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, având ca obiect tutelă administrativă, prin care s-a solicitat constatarea nelegalității Hotărârii Consiliului Local Sighișoara nr. 96/29.05.2019 privind aprobarea închirierii directe a unor terenuri aferente construcțiilor, respectiv sentința civilă nr. 62/13.02.2020, pronunțată de Tribunalul Mureș, în dosarul nr. 2020/102/2019, prin care instanța de fond a respins ca neîntemeiată acțiunea formulată de reclamantul Prefectul Județului Mureș și Decizia Curții de Apel Târgu Mureș nr. 516/R/22.09.2020, pronunțată în dosarul nr. 2020/102/2019, definitivă, prin care instanța a respins recursul formulat de Prefectul Județului Mureș;  

Având în vedere faptul că imobilul teren în suprafață de 366 mp., cu categoria de folosință curți - construcții, situat în Municipiul Sighișoara, str. Târnavei, nr. 13, înscris în C.F. nr. 50162 Sighișoara (nr. 
C.F. vechi: 9370), la poziția A1, sub nr. top. 1981/1/2/2/1, face obiectul actelor normative indicate mai sus;

   Având în vedere că, pentru clarificarea regimului juridic al imobilului – teren, se impune adoptarea unei Hotărâri a Consiliului Local cu privire la înscrierea situației de fapt a imobilului – teren în cărțile funciare;

Ținând cont de faptul că sunt întrunite condițiile legale pentru înscrierea dreptului de proprietate privată a Municipiului Sighișoara asupra imobilului – teren antemenționat, acesta aflându-se în intravilanul unității administrativ - teritoriale, sens în care este necesară adoptarea unei hotărâri de consiliu;

Având în vedere că, în urma închirierii, nu sunt afectate planurile de sistematizare și că imobilele de natură teren menționate în cuprinsul prezentei nu fac obiectul Legii nr. 10/2001, republicată, cu modificările şi completările ulterioare, al Legii nr. 18/1991, Legea fondului funciar şi al legilor prin care au fost aduse completări și modificări ulterioare la Legea nr. 18/1991, Legea fondului funciar, respectiv Legea nr. 247/2005, Legea nr. 231/2018 și Legea nr. 87/2020;

Având în vedere prevederile Hotărârii Consiliului Local Sighișoara nr. 91/28.04.2021 privind stabilirea impozitelor și taxelor locale pentru anul 2022, anexa nr. 8 - Nivelul taxelor și chiriilor pentru bunurile aparținând domeniului public și privat al Municipiului Sighișoara;

Având în vedere prevederile art. 555 - 566 şi art. 1777 - 1823 din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile Ordonanței de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere prevederile Legii nr. 227/2015 privind Codul Fiscal, cu modificările și completările ulterioare;

Având în vedere prevederile Legii nr. 207/2015 privind Codul de procedură fiscală, cu modificările și completările ulterioare;

Având în vedere că, în urma închirierii acestor terenuri, se aduc venituri suplimentare la bugetul local;
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 22.063/06.07.2022, prin care se propune intabularea dreptului de proprietate privată a Municipiului Sighișoara asupra unui imobil – teren și aprobarea închirierii directe a unor terenuri;
Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. „c”, alin. (6) lit. „b”, alin. (14), art. 139 alin. (1), alin. (3) lit. ,,gˮ şi a art. 196 alin. (1) lit. ,,aˮ din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

    H O T Ă R Ă Ş T E:

Art. 1. (1) Se aprobă înscrierea dreptului de proprietate privată a Municipiului Sighișoara asupra imobilului – teren în suprafață de 366 mp., situat în Municipiul Sighișoara, str. Târnavei, nr. 13, jud. Mureș, înscris în C.F. nr. 50162 Sighișoara (nr. C.F. vechi: 9370), la poziția A1, sub nr. top. 1981/1/2/2/1, având în vedere că acesta se află situat în intravilanul Municipiului Sighișoara – domeniul privat.

(2) Prezenta hotărâre se va depune la Biroul de Cadastru și Publicitate Imobiliară Sighișoara în vederea înscrierilor situației de fapt a imobilului de natură teren mai sus identificat, în cartea funciară, astfel cum sunt acestea prevăzute în prezenta hotărâre.
Art. 2. (1) Se aprobă închirierea directă a suprafeței de 4,50 mp. din totalul de 366 mp. a terenului situat în Municipiul Sighișoara, str. Târnavei, nr. 13, înscris în C.F. nr. 50162 Sighișoara (nr. C.F. vechi: 9370), la poziția A1, sub nr. top. 1981/1/2/2/1, către doamna Șerban Adina - Tania și soțul acesteia, domnul Șerban Dragoș - Sorin, cu destinația de amenajare scări și cale acces la apartamentul nr. 4 aflat în proprietatea acestora, situat în Sighișoara, str. Târnavei, nr. 13, bl. (3B), potrivit extrasului C.F. nr. 50162-C1-U4.
(2) Chiria va fi de 22,50 lei/an, respectiv de 5 lei/mp./an, stabilită conform art. 1 lit. d) din anexa 8 - Nivelul taxelor și chiriilor pentru bunurile aparținând domeniului public și privat al Municipiului Sighișoara la Hotărârea Consiliului Local Sighișoara nr. 91/28.04.2021 privind stabilirea impozitelor și taxelor locale pentru anul 2022.

(3) Valoarea chiriei va fi achitată anual, cu termenul scadent la 31 martie a fiecărui an și se va indexa anual cu indicele de inflaţie.

(4) Durata închirierii va fi de 5 (cinci) ani, respectiv de la data de 01.08.2022 până la data de 31.07.2027, cu posibilități de prelungire stabilite potrivit clauzelor contractuale.

Art. 3. (1) Se aprobă închirierea directă a terenului, situat în Municipiul Sighișoara, str. Izvorului, nr. 54, în suprafață de 205 mp., înscris în C.F. nr. 53362 Sighișoara (nr. C.F. vechi: 421), sub nr. top. 1045/1/b, 1045/2/b, către domnul Buja Ștefan Nicolae și soția acestuia, doamna Buja Adina Camelia, cu destinația de teren aferent construcției – casă, proprietatea acestora, în cotă actuală de 1/1 părți potrivit extrasului C.F. nr. 53362 Sighișoara (nr. C.F. vechi: 421).

(2) Chiria va fi de 123,00 lei/an, respectiv de 0,60 lei/mp./an, stabilită conform art. 5, alin. (2) din anexa 8 - Nivelul taxelor și chiriilor pentru bunurile aparținând domeniului public și privat al Municipiului Sighișoara la Hotărârea Consiliului Local Sighișoara nr. 91/28.04.2021 privind stabilirea impozitelor și taxelor locale pentru anul 2022.

(3) Valoarea chiriei va fi achitată anual, cu termenul scadent la 31 martie a fiecărui an și se va indexa anual cu indicele de inflaţie.

(4) Durata închirierii va fi de 5 (cinci) ani, respectiv de la data de 01.08.2022 până la data de 31.07.2027, cu posibilități de prelungire stabilite potrivit clauzelor contractuale.

Art. 4. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Public Cadastru, Topometrie și Administrare Terenuri Agricole și Forestiere, Biroul Buget, Contabilitate, Salarizare – Direcția Economică şi Biroul Juridic din cadrul Municipiului Sighişoara.

Art. 5. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

           Tűrk Michaela               
                                              Contrasemnează pentru legalitate
                                      SECRETARUL GENERAL al municipiului,


                                        Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  1 ex. Direcția Arhitect Șef;

  2 ex. Serviciul Evidența Patrimoniului și Fond Locativ; 

  2 ex. Compartimentul Evidență și Administrare Terenuri;

  1 ex. Biroul Juridic;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  2 ex. Biroul Public Cadastru, Topometrie și Administrare Terenuri Agricole și Forestiere;  

  1 ex. doamna Șerban Adina - Tania și soțul acesteia, domnul Șerban Dragoș - Sorin;

  1 ex. domnul Buja Ștefan Nicolae și soția acestuia, doamna Buja Adina Camelia.
18 ex.  
B.A. 
